For at have de optimale forhold, må vandets temperatur ikke overstige fem grader. - Temperaturen ligger på cirka 3,8 grader. Det er helt perfekt, udbryder Helle Nygaard. Det er derfor en god dag, at hun og de 14 andre issvømmere i klubben skal konkurrere i deres sport og svømme om kap. Disciplinen hedder issvømning og sammen med sin klub, Vikingeklubben Isbjørnen, gør Helle Nygaard, hvad hun kan for at få flere med i det kolde vand. I dag med klubmesterskab i det kolde gys i Vestre Fjordpark i Aalborg. - Jeg er super glad for, at min drøm om at lave et klubstævne er blevet til virkelighed. Snevejr er velkomment Udfordringen ved at svømme i det kolde vand er at finde den perfekte balance. For bruger man for meget energi, bliver kroppen hurtig kold, fortæller Helle Nygaard. Ikke engang snevejr kan standse hende fra at hoppe i vandet. Tværtimod giver det hende mere energi at svømme med. - Det er bare herligt, så ser vi virkelig, at det er issvømning. Det øger stemningen, siger hun. Håbet er, at issvømning skal blive større i klubben og, at de med tiden kan få folk fra hele landet med i sporten. - I 2025 håber jeg, at vi kan samle hele landet og holde et kæmpe danmarksmesterskab i vores bassin.

Referat:
Kan vinterbadning egentlig blive koldt nok? Ikke, hvis du spørger Helle Nygaard, der har været vinterbader i fem år.